د سولې خبرو جریان کې د یو او بل پر منلو د افغان سیاسیونو ټینګار
افغان سیاسیون د سولې خبرو په جریان کې د یو او بل پر منلو ټینګار کوي،د افغان حکومت اجرائیه رئیس عبدالله عبدالله.
د افغان حکومت اجرائیه رئیس عبدالله عبدالله د شنبې په ورځ د «کب پر ۱۸مه» د محمد قسیم فهیم د مړینې د پنځم تلین په مناسبت غونډې ته وویل چې سوله د ټولو افغانانو له لومړیتونو څخه ده، خو هغه سوله چې هغه کې عدالت وي. نوموړي د افغان سولې په اړه د سیمه ییزو او نړیوالو هڅو د هرکلي ترڅنګ وویل چې په دې اړه ملي تفاهم ته اړتیا ده. عبدالله وویل:"یوه مهمترینه مسئله چې د سولې مسئله ده دا ایجابوي چې زموږ مشران او موږ ټوله د ملي ګټو او ځانګړي ډول د هېواد د ګټو په خاطر سره یو ځای شو او د افغانستان خلکو ته لار اسانه کړو، او لار خلاصه کړو چې د افغانستان خلک په سوله کې ژوند وکړي." د ښاغلي عبدالله په باور افغانستان به هغه مهال «خپلواک» وي چې په دغه هېواد کې هیڅ ترورستي ډله شتون ونه‌لري او هیڅ یو هیواد ته د افغانستان لخوا ګواښ پېښ نشي. هغه زیاته کړه:" افغانستان به هغه مهال ازاد وي چې، هېڅ یوه تروریستي ډله پکې شتون ونه لري... او هغه مهال به په افغانستان کې د بهرنیو ځواکونو حضور ته هم اړتیا نوي،افغانستان د نړیوالې ټولنې له مرستې مننه کوي،دا یوه اړتیا ده او دا همکارۍ به دوام پیدا کړي". د افغانستان د سولې د عالي شورا رئیس کریم خلیلي هم وویل چې د افغانستان د مسئلې د هواري لپاره د ښکېلو اړخونو ترمنځ تفاهم ته اړتیا ده چې په دې برخه کې باید ډېرې هڅې وشي. هغه وویل:"موږ عزتمندانه سوله غواړو، هغه سوله چې عزتمندانه نه وي نه یې غواړو... موږ نه غواړو چې د طالبانو امارت او ملاییزم ته وګرځو، خو دا توقع هم باید ونه لرو چې له هغوی تسلیمي وغواړو." خلیلي هم د سیاسي او حزبي مشرانو ترڅنګ د افغان حکومت له مشرانو څخه وغوښتل چې د جګړې د ختمولو او سولې ته د رسېدو په برخه کې خپل یووالي وساتي. عبدالرب رسول سیاف هم وویل چې د هر هغه حرکت ملاتړ کوي چې په هېواد کې روانه جګړه پای ته ورسوي او په هېواد کې سوله رامنځته شي. هغه وویل:"هر څوک چې د سولې ته د رسېدو په برخه کې هڅه کوي، له سولې شورا نیولې تر حامد کرزي‌ او نورو قدرداني یې کوم، موږ هغه سوله د افغانستان خیر او عزت بولو چې ټول خلک پکې حضور ولري". پخوانی ولسمشر حامد کرزی چې تېره میاشت یې د مسکو په غونډه کې هم ګډون کړی و په دغه غونډه کې وویل چې سولې ته د رسېدو په برخه کې له ګڼو جهادي او سیاسي مشرانو سره په اړیکه کې دی چې هڅه به وکړي د سولې په اړه کوښښونه یې نتیجه ورکړي. افغان چارواکي‌ او سیاسیون پر داسې مهال دغه څرګندونې کوي چې په دې وروستیو کې تر بل هر وخت د سولې په اړه هڅې زیاتې شوي دي. تر دې مخکې د افغان سولې په اړه د امریکا متحده ایالاتو ځانګړي استازي زلمي خلیلزاد هم د سولې په خبرو کې د ګډون په هدف د حکومت په مشرې د یو پراخ ملي ټېم پر رامنځته کولو چې د سیاسي حزبونو غړي هم پکې ګډون ولري ټینګار کړی و.